(6) Kolme toimielintä katsoo, että on tarpeen perustaa pakollinen avoimuusrekisteri, jäljempänä ’rekisteri’, siten, että tiettyjen niiden kanssa harjoitettavan vuorovaikutuksen muotojen osalta ryhdytään edellyttämään ennakolta rekisteröitymistä, jolloin rekisteröitymisestä tehdään edunvalvonnan tosiasiallinen edellytys, ja täten varmistetaan, että tällainen edustus tapahtuu hyvässä edunvalvontatavassa vahvistettujen sääntöjen ja periaatteiden mukaisesti.

(4) Edunvalvonnan avoimuus on erityisen tärkeää, jotta kansalaiset voivat seurata edunvalvojien toimintaa ja niiden mahdollista vaikutusvaltaa. Kolme toimielintä katsoo, että tällainen avoimuus taataan parhaiten hyvällä edunvalvontatavalla, joka sisältää avoimuusrekisteriin kirjautuviin ja sen myötä hyvään edunvalvontatapaan sitoutuviin edunvalvojiin sovellettavat säännöt ja periaatteet.

2 artikla

Määritelmät

Tässä toimielinten sopimuksessa tarkoitetaan

a) ’edunvalvojalla’ luonnollista tai oikeushenkilöä tai virallisia ja/tai epävirallisia ryhmiä, järjestöjä tai niiden verkostoja, jotka harjoittavat tämän sopimuksen soveltamisalaan kuuluvaa toimintaa;

b) ’hakijalla’ kaikkia edunvalvojia, jotka hakevat rekisteriin liittymistä;

c) ’rekisteröityneellä’ kaikkia edunvalvojia, joista on merkintä rekisterissä;

d) ’asiakkaalla’ edunvalvojaa, joka on ohjeistanut välittäjän edustamaan asiakkaan omia etuja suhteessa johonkin kolmesta toimielimestä;

e) ’välittäjällä’ edunvalvojaa, joka edustaa asiakkaan etua suhteessa johonkin kolmesta toimielimestä;

f) ’asiakkaan ja välittäjän välisellä suhteella’ mitä tahansa asiakkaan ja yhden tai useamman palveluntarjoajan tai tämän alihankkijan välistä sopimussuhdetta, joka koskee sopimuksen soveltamisalaan kuuluvaa toimintaa;

g) ’virkamiehellä’ kunkin kolmen toimielimen kaikkia henkilöstöryhmiä.

3 artikla

Toimielinten sopimuksen soveltamisalaan kuuluvat ja sen ulkopuolelle jäävät toiminnot

1. Tätä sopimusta sovelletaan toimintoihin, joilla edistetään tiettyjä etuja olemalla vuorovaikutuksessa jonkin sopimuksen allekirjoittavan toimielimen, niiden jäsenten tai virkamiesten kanssa tavoitteena vaikuttaa toimintapolitiikan tai lainsäädännön laatimiseen tai täytäntöönpanoon taikka päätöksentekoprosessiin näissä toimielimissä, paitsi jos sovelletaan 2 kohdassa tai 4 artiklassa määritettyä poikkeusta.

2. Seuraavia toimintoja ei pidetä 1 kohdassa tarkoitettuina toimintoina:

a) oikeudellisen ja muun asiantuntijaneuvonnan tarjonta asiakkaan ja välittäjän välisen suhteen yhteydessä seuraavissa toiminnoissa:

— toiminnot, joissa on kyse edustuksesta sovittelu- tai välitysmenettelyssä, kun tarkoituksena on estää riita-asian vieminen tuomioistuimeen tai hallinnollisen elimen käsittelyyn;

— toiminnot, joissa on kyse asiakkaille annettavista neuvoista, kun tarkoituksena on auttaa asiakkaita varmistamaan, että niiden toiminta on voimassa olevan säädöskehyksen mukaista; tai

— toiminnot, jotka liittyvät asiakkaiden edustamiseen ja asiakkaiden perusoikeuksien tai menettelyllisten oikeuksien turvaamiseen, kuten oikeuteen tulla kuulluksi, asiakkaan perusoikeuteen saada oikeudenmukainen oikeuskäsittely, mukaan lukien oikeus puolustautua hallinnollisessa menettelyssä, kuten lakimiesten tai muiden asianomaisten asiantuntijoiden harjoittamat toiminnot;

b) unionin lainsäädännöllä tai unioniin sovellettavalla kansainvälisellä oikeudella perustetun oikeudellisen tai hallinnollisen menettelyn yhteydessä osapuolena tai kolmantena osapuolena esitetyt lausumat ja lausumat, jotka perustuvat sopimussuhteeseen toimielimen kanssa tai unionin varoilla rahoitettavaan avustussopimukseen;